ROZHODNUTIE EURÓPSKEHO PARLAMENTU A RADY
zo 7. septembra 2005
o revízii finančného výhľadu na roky 2000-2006
(2005/708/ES)
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na Medziinštitucionálnu dohodu zo 6. mája 1999 medzi Európskym parlamentom, Radou a Komisiou o rozpočtovej disciplíne a zlepšení rozpočtového postupu (1), a najmä na jej body 19, 20 a 21,
so zreteľom na rozhodnutie Európskeho parlamentu a Rady 2003/430/ES z 19. mája 2003 o revízii finančnej vyhliadky (2),
so zreteľom na návrh Komisie,
konajúc v súlade s postupom ustanoveným v piatom pododseku článku 272 ods. 9 zmluvy (3),
keďže:
Reforma spoločnej poľnohospodárskej politiky, prijatá Radou v septembri 2003 (4), stanovuje krátenie priamych platieb („odlíšenie“) na financovanie politiky rozvoja vidieka s cieľom dosiahnuť lepšiu rovnováhu medzi nástrojmi politiky navrhnutými na podporu trvalo udržateľného poľnohospodárstva a nástrojmi navrhnutými na podporu rozvoja vidieka a na financovanie doplnkových opatrení na rozvoj vidieka. Finančný výhľad stanovený v prílohe I k Medziinštitucionálnej dohode o rozpočtovej disciplíne a zlepšení rozpočtového postupu, revidovanej rozhodnutím 2003/430/ES, ďalej len ako „finančný výhľad“, treba preto upraviť tak, aby sa zohľadnil účinok „odlíšenia“ na rok 2006. Následkom toho sa viazané rozpočtové prostriedky z podokruhu 1a „Spoločná poľnohospodárska politika“ môžu použiť na financovanie opatrení v rámci podokruhu 1b „Rozvoj vidieka“, pričom sa nezmení strop v okruhu 1 „Poľnohospodárstvo“,
ROZHODLI TAKTO:
Článok 1
Finančný výhľad sa mení takto:
Ročné stropy rozpočtových prostriedkov na záväzky v okruhu 1 tabuľky 1a, tabuľky 1b, tabuľky 2a a tabuľky 2b sa menia a dopĺňajú takto:
a)
údaj pre podokruh 1a „Spoločná poľnohospodárska politika“ sa kráti v roku 2006 o sumy zodpovedajúce odlíšeniu;
Krátené sumy pre Spoločnú poľnohospodársku politiku
2006
V miliónoch EUR v cenách z roku 1999
- 570
V miliónoch EUR v cenách z roku 2006
- 655
b)
údaj pre podokruh 1b „Rozvoj vidieka“ sa zvýši v roku 2006 o sumy zodpovedajúce odlíšeniu;
Zvýšené sumy pre Rozvoj vidieka
2006
V miliónoch EUR v cenách z roku 1999
+ 570
V miliónoch EUR v cenách z roku 2006
+ 655
Článok 2
1. Finančný výhľad pre Európsku úniu v cenách z roku 1999 je stanovený v tabuľkách 1a a 1b v prílohe.
2. Zodpovedajúci finančný výhľad, ktorý v súlade s vývojom hrubého národného dôchodku (HND) a cien vyplýva z technického prispôsobenia na rok 2005, je stanovený v tabuľkách 2a a 2b v prílohe.
Článok 3
Toto rozhodnutie sa uverejní v Úradnom vestníku Európskej únie.
V Štrasburgu 7. septembra 2005